钦定古今图书集成/明伦汇编/官常典/第698卷 > 锺羽正
## 钦定古今图书集成/明伦汇编/官常典/第698卷 > 锺羽正

按《明外史》本传：“羽正，字叔濂，益都人。万历八年进士。
除滑县知县。甫弱冠，多惠政，征授礼科给事中。疏言
朝讲不宜辍，张鲸不宜赦。不报。迁工科左给事中，出
视宣府边务。哈剌慎老把都诸部挟增市赏二十七
万有奇，羽正建议裁之，与参政王象乾詟以利害，莫
敢动。兵部左侍郎许守谦先抚宣府，以贿闻，羽正劾”
去之。又劾罢副总兵张充实等，而悉寘诸侵盗军资
者。于理还为吏科都给事中。劾礼部侍郎韩世能、蓟
辽总督蹇达、大理少卿杨四知、洪声远不职。四知、声
远坐贬谪。时当朝觐，请禁馈遗，言：“臣罪莫大于贪，然
使内臣贪而外臣不应，外臣贪而内臣不援，则尚相
顾畏，莫敢肆。今内以外为府藏，外以内为窟穴，交通
赂遗，比周为奸。欲仕路清，世运泰，不可得也。”帝善其
言，敕所司禁之。且命阁部大臣公事议于朝房，毋私
邸接宾客。吏部推孟一脉、应天府丞蔡时鼎江西提
学副以吕兴周、马犹龙。帝恶一脉、时鼎尝建言皆用
副者。羽正率同列上言：“陛下不用一脉、时鼎，中外谓
建白之臣，不惟一时见斥，而且复进无阶。销忠直之
气，结谏诤之舌，非国家福曩。王遴刚正去官，玉、德新
饶伸直言获谴，举朝共惜。今推举再三，迄不见用，荡
平无我之道，当不如是。”疏入，忤旨，夺俸有差。二十年
正月偕同官李献可等请皇长子出阁豫教。帝怒，谪
献可官。羽正以己实主议，请与同谪，竟斥为民。杜门
读书，士大夫往来其地，率辞不见。林居几三十年，未
尝尺书入京师。光宗立，起太仆少卿。未至，进本寺卿。
天启二年，吏部将用为左副都御史，羽正辞曰：“冯公
从吾佥院已久，我后入先之，是长竞也。西台何地，可
以是风有位乎？”乃受佥都御史，而让从吾为副。甫入
署，即言方从哲进药议谥，封后移宫。无谋“鲜断，似佞
似欺。宜免其官秩，使为法受过。沈㴶结内援，招权贿，
宜遄决其去。”群小多不悦。熊廷弼、王化贞之狱，众议
纷呶。羽正言：“向者开原、铁岭之罪不明，致失辽阳。辽
阳之罪不明，致失广宁。朝廷疆土堪几番败坏。”由是
二人皆坐大辟。会朱童蒙以讲学击邹元标及从吾，
羽正言：“书院之设，实为京师首善劝，不当议禁。”因自
劾乞休。顷之，代从吾为左副都御史，俄改户部右侍
郎，督仓场。明年春，拜工部尚书。故事，奄人冬衣隔岁
一给。是夏六月，群奄千馀人请预给，蜂拥入署，碎公
座，殴掾吏，肆骂而去。盖忌羽正者，嗾奄使发难也。《羽
正》疏闻，因求罢。诏司礼太监杖谪群奄，而谕羽正出
视事。羽正求去益坚。因言：“今帑藏殚虚，九边壮士日
夜荷戈寝甲，弗获一饱。庆陵工卒负重乘高，暴炎风
赤日中，求佣钱不得，而独内官请乞，朝至夕从。此辈
闻之，其谁不含愤？臣奉职不称义，当罢黜。”复三疏自
引归。逾年，逆党霍维华追理三案，言“羽正委身门户”，
遂削夺。崇祯初，复官。久之卒。赠太子太保。